
    •Nyíltan ábrázolt szexuális tartalom


    •Mérsékelt degradálás


    •Ondóval történő játék


    •Közvetlen családtag halála (kimerítő visszaemlékezés formájában)


    •Gyászmunka és a veszteség feldolgozása


    •Szorongás és pánikrohamok, félelem a veszélyes munkakörben dolgozó partner elvesztésétől


    •Tűzoltás közben szerzett sérülések szemléletes leírása


    •Égési sebek fájdalmas gyógyulása

  


  
    Ha valaki netán kétségbe vonná, hogy az erdőtűzoltók tényleg olyan szuperhősök-e, mint mondják, a válasz igen, valóban azok. Ráadásul elképesztően dögösek, erre Rowan Kingsley az élő bizonyíték.

    CSAKNEM HAT ÉVVEL KORÁBBAN


    – Szerinted tudta, hogy lejárt az ideje? – Legjobb barátom, Jacob közelebb hajol hozzám, hogy más ne hallja.


    A nehéz kérdés elvonja a figyelmemet kopott bakancsomról. Pedig előző este sokáig suvickoltam, hogy a lehető legfényesebb legyen – hogy makulátlan külsővel tisztelegjek a főnököm előtt. A néhai főnököm előtt.


    Baszki. Semmi sem hasonlítható ahhoz, mint amikor a valóság ránk nehezedik.


    – Azt nem tudom, ember, de hősként ment el – felelem komoran, és iszom egy kortyot a félig üres tequilás üvegből, amit azután továbbadok Jacobnak. Nem szokásom délelőtt inni – valójában egyikünknek sem –, de most ránk fér a pia, hogy egyáltalán képesek legyünk belépni a ravatalozóba.


    – Tizenkét hét – ingatja a fejét hitetlenkedve új főnököm, Callahan. Cal. – Az idény végén nyugdíjba ment volna.


    Cal pocsékul fest, ahogy mi mindannyian. Garret Macomb parancsnok a mentorunk, a vezetőnk, a barátunk volt, és most kurvára nincs többé. Kopott kabátja még most is az állomáson lóg, de már soha nem veszi fel.


    Visszaveszem az üveget Jacobtól és iszom még egy nagy kortyot, hogy elfojtsam az égető érzést a szememben. A tequila perzseli a torkomat, de még ez is jobb.


    Végeláthatatlan sorban érkeznek a kocsik és kisteherautók, kezd megtelni a parkoló. A csapat tovább duruzsol.


    – Laney azt mondja, okkal történik minden, de szerintem ez emeletes baromság. Múlt héten hol volt az eső? Az egésznek semmi értelme. – Jacob lesöpöri az ingujjáról a vízcseppeket.


    Ma mind egyenruhát viselünk: szabvány zöld Nomex nadrágot és sárga tűzoltóinget. Kirívunk a sok sötét öltöny és gyászruha közül, de legalább így is kimutatjuk a szolidaritásunkat és a tiszteletünket.


    – Ez a barátnők dolga. Laney csak segíteni próbál, hogy ne érezd magad pocsékul. – Cal bátorítón megveregeti Jacob vállát. Máris ízig-vérig csapatkapitány.


    Jacob bólogat, és visszanyeli a könnyeit. Gimi óta a legjobb barátom, de ezt leszámítva csak egyetlenegyszer láttam sírni.


    – A főnök lecsavarná a tökötöket, fiúk, ha látná, hogy délelőtt tizenegykor vedeltek – jegyzi meg Jacob apja, Jack, miközben bezárja a kisteherautóját. Harcedzett veterán, az egyik rajparancsnokunk. A haja már jócskán deresedik, de még bivalyerős. Jacob szerint az idény végén talán visszavonul, de addig szeretne egy teljes nyarat dolgozni a fiával.


    Jack felesége, Mae egy részvétnyilvánító kártyát szorongat a kezében. Kontyba fogta hosszú, sötét haját, és láthatóan kisírta mindkét szemét. Tekintetemmel a parkolót pásztázom, abban a tudatban, hogy ha Jack és Mae itt van, akkor legnagyobb szívfájdalmam sem lehet messze.


    – Hogy van Molly, szívem? – kérdi Mae Caltől, miközben anyáskodva megöleli. Jack és Mae a helyi bár, a Shifty’s tulaja, ahol többet lógunk, mint bárhol máshol. S miután a házuk a második otthonunk volt, az évek során a pótszüleinkké váltak.


    – Jól, itt kell lennie valahol. – Cal kiprésel magából egy mosolyt, és a tömeg felé int, amelyet a menyasszonyával együtt elnyel az épület.


    Az esőfüggönyön át a hegyekre nézek, és miközben a többiek locsogását hallgatom, ezredszer is igyekszem kiűzni a fejemből a főnökömről őrzött utolsó képet. A gerincen ücsörög és egy pulykás szendvicset töm a szájába, ahogy bármely más ebédszünetben, s miközben önfeledten nevetgél és tréfálkozik, a szeme kis félholddá szűkül. Iszom még egy kortyot az üvegből, majd kiöntök egy kis tequilát a fűre, hogy így tisztelegjek a férfi előtt, akitől mindent tanultam.


    Máris hiányzol, te vén tuskó.


    Elit erdőtűzoltók vagyunk. A halál és a sebesülés nálunk munkahelyi kockázat, de ettől még rohadtul nehéz megbékélni vele. Egyedül a tequila teszi úgy-ahogy elfogadhatóvá.


    Épp abban a pillanatban nyelem le az utolsó kortyot, amikor meghallom azt a fátyolos hangot. Naná, hogy épp nálam van a piásüveg, amikor felénk tart.


    – Még sosem láttalak ilyen tisztának titeket, srácok – jegyzi meg. Fellép mellénk a járdára. A kezében szorongatott fekete ernyő még elrejti csinos arcát, de hosszú, mézszőke fürtjei kikandikálnak alóla.


    Felé fordulok, kihúzom magam, és gyorsan átpasszolom az üveget társamnak, Calebnek.


    Violette Mae Taylor, Jacob ikertestvére döbbenetesen fest a derékban szűk fekete ruhában. A térdéig ér, az ujjak hosszúak és fodrosak, a nyakrész magas, pompásan kiemeli mesés testét. A nyálam is kicsordul.


    Világos mogyoróbarna szeme felém rebben, majd sietve másfelé néz.


    – King – köszön kurtán. Összerezzenek.


    Valaha régen Rowan voltam.


    Könnyedén elsuhan mellettem, kókuszillata betölti az érzékeimet, és mindenkinek küld egy mosolyt, kivéve engem. Hosszú idő telt el, mióta utoljára kitüntetett ezzel a sugárzó mosollyal.


    Megöleli Calt, és súg neki valamit, amit nem hallhatunk, majd a csapat többi tagjához fordul. Akik elég régóta ismerik, megölelik, miközben részvétet nyilvánít.


    – Rendben. – Jack az órájára néz, és a torkát köszörüli. – Ideje, hogy összekapjátok magatokat, fiúk. Búcsúzzunk illő módon.


    – Úgy legyen. Ja, nyomassuk – morogják a srácok.


    Cal elfordul, hogy új kapitányunkként bevezessen minket a sötét faajtón. Jacobbal együtt követem, Jack, Mae és Violette mögöttünk jön.


    Amint belépünk az épületbe, minden szempár ránk szegeződik.


    Biccentek Xandernek, a főnök fiának. Azonnali hatállyal ő vette át a Sky Ridge-i állomás vezetését. Impozáns tömeg gyűlt össze, hogy részvétet nyilvánítson neki, a testvéreinek és az édesanyjuknak.


    Az emelvényen Macomb parancsnok sárga sisakja és az urna. Mellette Xander anyja áll. Visszanyelem a könnyeimet, türelmesen várakozom, és próbálom tartani magam. Cal és Jacob megrázza Xander kezét, és én is kezet nyújtok. Megpaskolja a vállamat, mintha ő vigasztalna engem.


    – Rohadtul sajnálom, ember… – Csak ennyi telik tőlem, mert elcsuklik a hangom.


    – Apám imádott, King. Nagyon büszke volt rád és Jacobra. – A becenevemen szólít, próbálja visszanyelni a könnyeit. – Tudod, mit mondana most? – A fájdalom mögül felsejlik egy kesernyés mosoly.


    A sírás kerülget.


    – Azt, hogy Rowan Kingsley vagyok, szóval ideje összekapnom magam. Soha ne lássanak gyengének.


    – Ahogy mondod. Jacobbal ti vagytok az új generáció. Erősnek kell lennetek. – Xander talán maga sem tudja, de máris az apja nyomdokaiba lépett.


    – Megteszem, amit tudok, főnök – felelem büszkén, bár még most is nehezen áll rá a szám az új rangjára.


    – Itt az idő. – A helyi gyülekezet lelkipásztora odalép hozzánk, és a padsorok felé int.


    Bólintok, és a csapat elindul, hogy helyet foglaljon. Az első két padsorban csak sárgát és zöldet látni.


    Jesszusom, ez még csak a második idényem! Arra gondolok, hány ilyen búcsúztatón kell még részt vennem. Az is felmerül bennem, hogy egyszer majd nekem rendeznek ilyet.


    Ez a munka nem nyúlszívűeknek való. Tisztában vagyunk a kockázatokkal, és büszkén vállaljuk őket. A testvéreimhez fordulok, és magamban megfogadom, hogy minden tőlem telhetőt megteszek, ha valaha az oltalmamra szorulnak. Ha kell, az életem árán.

    NAPJAINKBAN


    Felnézek a mennyezetre, közben huszadjára is eldúdolom Hollie kedvenc tévésorozatának főcímdalát, csak aludna már végre. Néhány perc múlva kiderül, hogy a húsz az új szerencseszámom, mivel a szép mogyoróbarna szem végre becsukódik. Szőke fürtjei csigákban terülnek szét a párnán. Imádni való pici arcát csodálom, és várom az alkalmas pillanatot a szökésre.


    Lassan egy hónapja, hogy visszaköltöztünk Sky Ridge-be – igen, ilyen sokáig tart az átállás. Hollie már a negyedik évében jár, és azelőtt sosem okozott gondot az elaltatása. Esküszöm, mindig imádott befeküdni a kiságyába, megölelni a kedvenc plüssállatát, és elröppenni álomországba. Az én Hollie-m csak egyvalamit nem szeret: a változást – de azt nagyon nem. Márpedig a múlt évben jócskán kijutott belőle.


    Lopakodó anyanindzsaként leszállok a kiságyról, hogy felhúzzam a védőrácsot, közben fohászkodom, nehogy nyikorogjon és felébressze. Néha vele együtt fekszem le, de ma este dolgoznom kell, pedig őszintén szólva semmi kedvem hozzá. Két hétvége után sem szoktam még hozzá, hogy megint a szüleim bárjában állok a pult mögött.


    Zsenge ifjúkoromban úgy képzeltem, hogy huszonnyolc évesen még mindig a városi csehóban mérem a piát egy kis mellékesért? Dehogy, mégis itt tartunk. Azt sem mondhatom, hogy kisegítem a szüleimet, mert hazugság volna. Magamat segítem ki, ők csak rendesek, és engedik, hogy hétvégéken pluszpénzért a rendes pultos, Lou mellett gályázzak.


    Szerencsére nem ez az egyetlen bevételi forrásom. Nővér vagyok a Bakersfieldi Kórház égési osztályán. Ami azért is ironikus, mert épp a tűz és a trauma miatt hagytam el ezt a várost.


    Fura, de egyfajta katarzisként élem meg, hogy az elmúlt egy hónapban égési sérültekkel foglalkoztam. Anyámnak szent meggyőződése, hogy ez majd begyógyítja a lelki sebeimet. Én nem vagyok ebben biztos.


    A pultos melóval ellentétben nővéri hivatásom még jövedelmező is, de hiába kapok gyerektartást az exemtől, a drága óvoda és a diákhitel-törlesztés miatt így is meg kell húznom a nadrágszíjat. A washingtoni Sky Ridge eleve drága hely, és azon a békés környéken, ahol szeretném felnevelni Hollie-t, csillagászatiak az ingatlanárak.


    A Pine és a Maple sarkán, az 1920-as években épült egyszintes ház kisebb vagyonba kerül, szóval gyűljön csak a borravaló! Ez magyarázza a munkaruhámat is: a lehető legfeszesebb és legfakóbb farmert és a falatnyi ujjatlan fehér felsőt, amelyen a bár neve a mély dekoltázs miatt alig látszik. Tíz éve még a világ minden pénzéért sem vettem volna fel, de azóta megtanultam, hogy legyek büszke az alakomra, szóval, ha egy diszkrét kis dekoltázs jót tesz a számlaegyenlegemnek, nosza!


    Visszafojtott lélegzettel kisurranok Hollie szobájából, majd néhány percig még fülelek, hogy tényleg elaludt-e.


    Hátravetem hosszú, mézszőke hajfürtjeimet, és örülök, hogy felkészültem a munkára, ezért most, miután Hollie elaludt, már nem kell ezzel bajlódnom.


    Míg összeszedem a szanaszét heverő játékokat, a tévében futó helyi híreket hallgatom. A Pinafore Creek-i erdőtűzről van szó, amely napok óta tombol Spokane környékén. Máskor kikapcsolnám a híradót, de most sietek rendet rakni, mielőtt a szüleim átjönnek vigyázni Hollie-ra.


    – A Sky Ridge-i elit erdőtűzoltó csapat, Közép-Washington első számú bevetési egysége, megosztott egy videót az erdőtűzről, amely erőfeszítéseiknek hála nem terjedt át a Pinafore Creekről természetvédelmi területre. Ily módon szombat késő délutánra azt is sikerült megakadályozni, hogy a tűz elérjen egy előkelő lakóparkot a hegyen túl. Az Arizonából és Wyomingból érkezett egységekkel megerősített csapat olyan védvonalat alakított ki, amely Xander Macomb parancsnok elmondása szerint segített megfékezni a gyorsan terjedő és potenciálisan halálos erdőtüzet. A ma közzétett felvételek láttán a közelben lakók is megnyugodhatnak…


    Miközben végzek a rámolással, összerezzenek a szavak hallatán. Ismerős szorongató érzés kúszik fel a torkomon, amit számtalanszor próbáltam már legyűrni, mióta csaknem öt éve elveszítettem az ikertestvéremet, Jacobot. Ez volt Sky Ridge történetének legtragikusabb nyara: két tűzoltó is odaveszett egyetlen idényben. Behunyom a szememet, próbálok egyenletesen lélegezni, és elhessegetni a rossz érzést.


    Egyszer majd jól kisírom magam, de az nem ma lesz, mondogatom, amíg a feszültség alább nem hagy.


    Xander Macomb jóvágású arca jelenik meg a képernyőn. A kiégett erdőben áll, mögötte lassan lenyugszik a nap. Fejhallgatót visel az interjúhoz, míg emberei a háttérben serénykednek. Csodálom őket. Csupa erős, izmos és kicsattanóan egészséges srác olajzöld nadrágban, hosszú ujjú sárga pólóban, bakancsban és sisakban, tetőtől talpig szurtosan.


    Félrekapom a tekintetemet és leteremtem magam, amiért őt keresem először. A riporter épp feltenne egy kérdést, amikor fogom a távirányítót és elkapcsolok.


    Semmi bajom Xanderrel – tényleg rendes fickó, sokat dolgozott az apámmal és a testvéremmel –, de túl sok most egy halálos tűzeset, amikor épp készülök felölteni a legszebb mosolyomat és szembenézni a lármás szombat esti tömeggel.


    – Szia, Vivi! Csini vagy – köszön anyám, Mae, és suttogóra fogja, miután belép az ajtón. Hálás vagyok a figyelmességért, nehogy felébressze Hollie-t.


    Lerúgja a szandálját, a táskáját az előszobai komódra teszi.


    – Te is. – Megölelem. Sokban hasonlít rám, csak persze idősebb kiadásban. Még mindig hosszú és sötét a haja. Maholnap betölti a hatvanat, de remek formában van, talán mert képtelen nyugton maradni. Apám szerint az ördögök is elbújnak, amikor anyám kora reggel mozgásba lendül.


    – Még most sem szoktam meg, hogy itt laksz a sarkon. Mennyivel kellemesebb így, hogy csak bepattanok a kocsiba, és alig néhány tömb választ el a kicsikéimtől.


    Elmosolyodom.


    – Ezt én is élvezem.


    Az elmúlt öt évben másfél órányira, Seattle-ben laktam, és szinte alig jártam haza. Jobbára a szüleim jöttek hozzánk. A leendő exférjemmel, Troy Stafford doktorral több mint egy éve szétköltöztünk. Eleinte a közelében akartam maradni Hollie-val, de amilyen hektikus a munkarendje, Troy volt az első, aki belátta, hogy mindenkinek jobb lesz, ha hazaköltözöm. Jobb híján a szüleimre kellett támaszkodnom, ő pedig megígérte, hogy a szabadidejében meglátogat minket. Ezzel csak az a gond, hogy mindenáron osztályvezető főorvos akar lenni, ezért nincs túl sok szabadideje.


    Kellett néhány hónap, amíg minden elrendeződött, de a költözés óta eltelt egy hónap megerősített abban, hogy jól döntöttem. Még akkor is, ha Troy nem tartja be a megállapodás rá eső részét. Ebben a hónapban csak egyszer látta Hollie-t, de remélem, ez idővel változik. Addig is szokom az itteni régi-új életet, és közben tudom, hogy szembe kell néznem a múlt szellemeivel.


    Egy élővel és egy holttal.


    Felveszem a legkényelmesebb fekete csizmámat, és követem anyámat a konyhába. Amikor felkattintja a villanyt, hirtelen eszembe jut.


    A mosogatás. Basszus, elfelejtettem elmosogatni.


    Anyám nem tesz megjegyzést a tele mosogatóra, csak tevékenykedik a másként kifogástalan konyhában: a szekrényeket és a hűtőt nyitogatja, kekszből és sajtból hidegtálat üt össze.


    – Nem tudom, meddig maradok. – A mosogatóhoz lépek, hogy legalább elöblítsem a koszos tányérokat. – A tömegtől függ.


    Előző hétvégén a szüleim a vendégszobában aludtak.


    – Amúgy hol van apa? Azt hittem, ő is jön. – A számba pottyantok egy kekszet, majd mosogatószeres vizet eresztek.


    – Hagyd az edényeket, majd én elmosogatok. Apád a kocsiban van, telefonon beszél Xanderrel. Nem akarta felverni a kicsit. Mindjárt jön.


    Bólintok. Nem kérdezősködöm tovább. Elzárom a csapot, mert a mosogató megtelt vízzel. De a kíváncsiságom legyőzi a büszkeségemet, ahogy mindig.


    – Minden oké a srácokkal? – kérdem olyan hétköznapi hangon, amilyen telik tőlem. Előhúzom a zsebemből a rózsaszín rúzst, és a mikrosütőt használom tükörként, hogy közben vessek egy pillantást mögöttem álló anyámra is. Kesernyésen elmosolyodik, mert pontosan tudja, igazából mire – kire – vonatkozik a kérdés.


    – Ó, igen, kicsim, mindenki jól van.


    Visszafordul a tányérjához, míg én megtörlöm az ajkamat a zsebkendővel. Csak ezután fújom ki a levegőt. Benn tartottam, míg a válaszra vártam.

    NAPJAINKBAN


    Valahol délnyugatra a washingtoni Spokane-től a Pinafore Creek-i erdőtűznél


    A legtöbb ember minden áldott nap felkel, és bemegy egy munkahelyre, amit szívből utál. Nap mint nap előre retteg a hétórás ébresztőtől. Talán csak a hétvégéken vagy a nyaralásokon él igazán, próbálja boldoggá tenni a férjét vagy a feleségét, de közben sosem tapasztalja meg az igazi elégedettséget. Nem tudja, mi a célja az életének.


    Megértem az ilyeneket. Van valami megnyugtató a kiszámíthatóságban. A biztonságban. Nem beszélve arról, hogy mindenki szeretne jól élni – eleget keresni a kölykök fociedzésére, a tánciskolára, a legújabb videójátékokra, a felhajtón álló proccos autóra.


    De emiatt beszállni a mókuskerékbe?


    Számomra ez a létező legszörnyűbb rémálom. Könnyű szívvel elcserélem leharcolt járgányomra, néhány régi bakelitre és egyszerű faházamra.


    A pezsgésre, amikor ledobnak természetanya legnagyobb örömtüzének kellős közepére, hogy próbáljam eltéríteni. Ami minden, csak nem kiszámítható. Nem biztonságos. Viszont igazi életcél. Nem létezik ennél nagyobb adrenalinlöket, és még fizetnek is, hogy nap mint nap átéljem.


    – Vissza kell mennetek a túlsó oldalra, ott kezdeni az új tűzpászmát – harsogja túl a helikopter dübörgését Cal, a kapitányunk.


    Vagyis még mélyebbre dobnak a vadonba, egy még magasabb helyen, mint ahol az elmúlt napokban dolgoztunk, miközben máris hullafáradt vagyok. Az elmúlt nyolcvan órából hatvanötöt melóztunk, miközben lassan egy hónapja távol vagyunk az otthonunktól. Durván indul az idény. Hajnali négykor mindenkit felvertek a táborban, akinek egyáltalán sikerült elaludnia, és a főnökök közölték, hogy feljebb vonulunk a hegyen. Cal és Xander, a Főni – a kapitányom, illetve a parancsnokom – érti a dolgát. Esküszöm, a parancsnoknak hatodik érzéke van az időjáráshoz. Talán nem túlzás azt mondani, hogy a szélnek is parancsol, de ez a rohadék még rajta is kifog. Máris felperzselt vagy kilencezer holdat.


    – Nem tetszik nekik, északnyugaton akarnak bevetni – mondja Főni Calnek, mi jár a szövetségiek fejében.


    Könnyű annak, aki nincs idekint a terepen, ráadásul nem csak rólunk van szó. Két másik elit tűzoltócsapat is jött más államokból. Az illetékességről és a protokollról folytatott viták mindig megkeserítik az életünket. Némelyik csapattal könnyű együttműködni, másokkal nem annyira.


    Főni babrálni kezd a sisakszíjával, amint felbukkan alattunk a terület, ahová le akarnak dobni. Szinte érzem a lenti forróságot.


    – Okkal küldenek minket fel – teszi hozzá Cal. – Ez a tűz nagyon hasonlít az oregonihoz. – Mind bólintunk. Tudjuk, miről beszél.


    Nézem, ahogy Főni is biccent, és a lenti helyzetet elemzi.


    – Tudom, hogy át fog bukni a gerincen a város felé. – Az ablakon át az ellenséget méregeti. – Felégetjük a hegynek ezt az oldalát, hogy ne találjon semmi éghetőt, amikor majd átsöpör a gerincen, mint a veszedelem.


    Bólintunk. A csapat többi tagja a mögöttünk kerepelő helikopterben ül. Őket majd landolás után tájékoztatjuk a részletekről.


    – Készen állsz? – szegezi nekem Cal a kérdést, mert azt várja, hogy irányítsam a srácokat. Ma én vagyok a fűrészesek vezetője.


    Huszonnyolc évesen még nincs hivatalos rangom, ami kizárólag az én hibám. Halogatom az előléptetést, amíg csak lehet, pedig megvan az 1-es típusú tűzoltó minősítésem, hogy rajparancsok lehessek; a minősítő bizottság már áprilisban jóváhagyta a teljesítési ívemet. Nem könnyű megfelelni a követelményeknek, szóval büszke lehetek magamra, de még akkor sem állok készen a középvezetői szintre, amiről mindenki tudja, mekkora szívás. Még akkor sem, ha enélkül nem léphetek feljebb.


    Egyszerűen nem tudok szembenézni a kihívással, hogy önmagamon kívül bárkiért felelősséget vállaljak.


    Hátradőlök az ülésen. Ahogy közelebb kerülünk a talajszinthez, egyre intenzívebb a füstszag. Összefont ujjakkal kinyújtóztatom a karomat, és meglazítom magamon a Nomex inget. Mintha máris rám tapadna. Odalent lesz vagy negyven fok, és csak most kel fel a nap.


    A kopter földet ér, és amint kipattanunk belőle, a még érintetlen gyökerek és ágak elroppannak a bakancsunk alatt. Az erdőben, ahová még nem ért el a tűz, néha fülsiketítő a csend. Már-már teljes a béke. Ránk is telepszik a tudat, hogy a mi feladatunk megőrizni ezt a békét – lehetőleg úgy, hogy mi se menjünk rá. Körülnézek és felmérem a környezetünket. Neszt is alig hallani. A környék összes élőlényének volt annyi esze, hogy elhúzzon innét.


    – Rajta, fiúk, száz méterre délre kezdjük a vonalat! – adja ki Főni a parancsot. – A medertől indulunk.


    „Csináljuk”, „Adjunk a pofájának” és hasonlók keverednek a szokvány társalgással, amikor elindulunk a kijelölt pont felé. Pezsegnek az energiák, miközben egy pillanatra sem veszítjük szem elől a célt.


    Szétszóródunk, majd húsz perccel később nekiállunk a tűzpászma kialakításának. Előveszem a tűzoltófejszémet és a láncfűrészemet, hogy nekilássak bozótot ritkítani, amikor megakad a szemem a felvarrón, amely minden hátizsákon virít.


    Jacob „Big T” Taylor emlékére. Megpaskolom a zsákomon, és komoran bólintok.


    – Megcsináljuk, tesó – mormolom Jacobnak, mintha még mellettem lenne.


    Néha könnyebbnek tűnik legyőzni egy kiszámíthatatlan erdőtüzet, mint az ötévnyi megbánást és bűntudatot.


    Amikor beizzítom a láncfűrészt, dübörgő hangjára felpezsdül véremben az adrenalin. Szembefordulok a bestiával, akit térdre akarunk kényszeríteni, és szélesen elmosolyodom.


    Gyere csak, te rohadék!

    A tűz nem csillapodott. Ameddig a szem ellátott, nem volt más, csak füves síkság és sűrű borókaerdő. Jacob felszaladt a gerincre körülnézni. Menet közben walkie-n tartottuk a kapcsolatot. – A főnököm, Xander elmorzsol egy könnycseppet, miközben mind a tizenheten a kórházi váróban ülünk Jack és Mae Taylorral.


    Mind – kivéve Jacobot. Ami megmaradt belőle, a műtőben van. Emlékeztetőként arra, hogy kudarcot vallottam. Nem tudtam megvédeni. Nem tudtam megmenteni.


    Gyász, tehetetlenség, szégyen. Mázsás súlyként nehezedik rám, örvénylik és kavarog émelyítő, soha véget nem érő körforgásban. Kétszer is hánytam. Egyszer, amikor kihúztuk Jacob testét az üregből, és másodszor, amikor betették a mentőhelikopterbe.


    Mae rendületlen, akár egy téglafal – vagy a teljes összeomlás határán van, vagy még most sem hiszi el, hogy a fia az életéért küzd odabent. Ikertestvére, Violette átkarolja Jacob barátnőjét, Lacey-t, és együtt sír vele.


    Elszorul a torkom. Fegyelmezem magam, és nem megyek oda Violette-hez, hogy megöleljem. Tudom, ennek nem most van itt az ideje és a helye, de különben sem engedné. Már az is nehezére esik, hogy szóba álljon velem.


    Érthetetlen az egész. Jacobnak csak körül kellett volna néznie odafent, amikor a semmiből feltámadó szél megfordította a lángok szökőárját, és a tűz egy szemvillanás alatt elborította a gerincet. Nyilván próbált elérni minket a felégetett tűzpászmán, amikor beleesett az üregbe – a dokik szerint egy borz vagy prérifarkas vackába. Nem ismerte fel az árulkodó jeleket, csak belerohant, mi pedig túl későn értünk oda.


    Ezért jössz egy sörrel, szólt vissza a válla felett, amikor elindult, hogy felkapaszkodjon a gerincre. Nevettem, és spúrnak neveztem.


    Lógtam neki egy sörrel, mert nekem kellett volna felmásznom oda, csak még nem végeztem egy égő nyírfa aprításával, ezért hagytam, hogy felmenjen helyettem.


    Főni szavai visszatérítenek a jelenbe. A vele szemben ülő Jack leplezetlenül sírva fakad. Főninek nincs fia, de tudja, milyen így elveszíteni egy apát. Bassza meg, még ki sem hevertük azt a néhány hónappal korábbi veszteséget!


    Nyílik a váróterem ajtaja. Egy doki és két társa lép be rajta. Meg sem kell szólalniuk, már tudom, miért vannak itt. Mae torkából velőtrázó sikoly szakad ki. Amíg élek, nem felejtem el. Térdre rogyok, amikor megerősítik, amit magamtól is tudok. Jacob nem élte túl. Jacob meghalt. Elment a legjobb barátom, és erről csakis én tehetek…


    Verítékben úszva felriadok, és beverem a térdemet az előttem lévő ülésbe. Először azt sem tudom, hol vagyok. A terepjáró, ami visszavisz a bázisra, sehogy sem passzol visszatérő rémálmomban. A hangulat még kevésbé. Önfeledt, sőt ünnepi, főként úgy, hogy lassan huszonnégy órája nem alszunk. Nem gyakran küzdünk meg a bestiával ilyen közel az otthonunkhoz.


    Előveszem a telefonomat. Kora este van. Anyám már háromszor rám írt. Őt leszámítva senki sem aggódik értem, ami nem baj. Jól van így. Csak semmi kötöttség. A tűzoltóélet nem fér össze komolyabb kapcsolattal, ezért fűz minden szál a rajom tagjaihoz. Van, akinek belefér, hogy barátnője vagy felesége legyen, de ez túl melósnak tűnik, és hosszú ideje nem találkoztam senkivel, akiért megérte volna.


    Calre sandítok, aki épp a barátnőjével, Scottie-val üzenget. Még sosem láttam így belehabarodni valakibe. Határozottan azok közé tartozik, akik beleteszik a melót a kapcsolatba. Megrázom a fejemet, és vigyorogva nézem azt a szerelmes kölyökkutya képét.


    Valaki felteszi a „Back in Black”-et az AC/DC-től. Egyik társam, Caleb léggitározni kezd, Tex, Bobby és Bongyi a zenét túlkiabálva a fociról beszélget, míg két másik srác, Dixon és Roycie szkanderezik. Ezt a káoszt aludtam át.


    Próbálok nagy levegőt venni. A tüdőmet karistoló korom tudatja, hogy elvégeztük a munkát. Főninek megint igaza lett. A szél a mi oldalunkra állt, így sikerült kialakítanunk a tökéletes tűzpászmát, ami elég jól festett ahhoz, hogy Mike Opperman – vagy ahogy mi hívjuk: Opp – megörökítse egy fotón.


    – Húsz perc múlva otthon leszünk – szól hátra Főni. Mindenki megéljenzi.


    Jesszusom, otthon! Jóformán egy hónap után. Alig várom, hogy lezuhanyozzak, egyek és elnyúljak a kanapén. Bár tudom, hogy órákon belül úgyis felriadok. Ezek a rémálmok mindig zsinórban jönnek, vagyis az elkövetkező napokban, ha csak behunyom a szememet, mindig Jacobot fogom látni, amint elindul arra a kurva gerincre. Ugyanaz a kép, ugyanazok a gondolatok. Kavargó emlékek, akár egy soha ki nem hunyó tűz örvénylő pernyéi. Elég egy széllökés, hogy újra feltámadjon a pusztító pokol.


    Vele kellett volna mennem. Nekem kellett volna ott lennem. Nekem kellett volna…


    – Minden rendben? – kérdezi Cal, és kinyomja a telefonját. Most döbbenek csak rá, milyen szaporán veszek levegőt. Letörlöm a homlokomról a verejtéket.


    – Néha még mindig magam előtt látom Jacob arcát. – Beletúrok gubancos hajamba.


    Cal sóhajt, és kinéz az ablakon. Elgondolkodik, közben borostás állát dörzsöli.


    – Ez az, ami valószínűleg sosem változik. Amin semmilyen gyászterápia nem segít.


    Bólintok.


    – Az tuti.


    Calnek ami a szívén, az a száján. De nem érzi szükségét a faggatózásnak, amiért nagyon hálás vagyok.


    – Nos, ezt is megcsináltuk, és még egyben vagyunk. Örüljünk ennek. – Komor az arca.


    – Ja. – Nagy levegőt veszek, amikor feltűnik előttünk Sky Ridge városhatára. Zöldellő vidék, teli élettel, és bár meleg az éjszaka, az eddigiek után hűsnek érződik.


    A bázisunk igazi szarfészek – csak egy baszom nagy fémcsűr Sky Ridge szélén –, de legalább a miénk. A zöld festék talán hámlik, de van elég hely az összes felszerelésnek, és van hol lógnunk. Főni irodája mellett jut hely a tábori konyhának, a biliárdasztalnak, egy rendes konditeremnek és a közösségi tereknek.


    Egy órába telik lecuccolni és átöltözni. Főni megpaskolja a vállamat, miközben felakasztom a holmimat a nagy teremben, ahol az öltözőszekrények sorakoznak a fehér salakbeton falnál. Ide festették fel a mottónkat.


    Küzdj azokért, akik nem képesek rá! Oltalmazd, akit lehet! Tiszteld az elesett bajtársakat!


    Xander felé fordulok.


    – Jó munkát végeztél a héten – mordul rám. – Te is tudod, hogy készen állsz.


    Bólintok, és érzem, hogy megfeszül a testem. Gondosan kerülöm a tekintetét.


    – King. Máris te végzed a munkát. Ezzel az erővel meg is fizethetnek érte.


    Elfordulok és kerítek a szekrényemből egy tiszta pólót. Magamon hagyom a tűzálló zöld nadrágot és a bakancsot.


    – Figyu… lehetne ez a holnapi beszédtéma? – kérdem kényszerű mosollyal.


    – Hónapok óta ez a holnapi beszédtéma. – A szemembe néz. – Tudom, óriási felelősségnek érzed, hogy saját rajt vezess, de szükségünk van rád, és csak úgy léphetsz túl ezen, ha legalább megpróbálod. – Felteszi a padra bakancsos lábát, és meghúzza a fűzőt. – Cal szerint megint rémálmok gyötörnek. Nekem is vannak, ahogy mindannyiunknak, de Jacob tisztában volt a kockázatokkal, és ő is ugyanezt mondaná, amit most én. Ugyanezt akarná. – A harsányan társalgó tűzoltókra mutat. Valóban ünnepi a hangulat, miután kivégeztük a tüzet. Máskor talán én is örülnék a jól végzett munkának, de a rémálmok visszarepítenek oda, ahol elengedtem Jacobot.


    Csípőre teszem a kezemet és a parancsnokomra nézek. Feszes az álla.


    Elit tűzoltóként teljesítenünk kell bizonyos elvárásokat a fizikai erőnlét terén, ennek megfelelően a főnököm valóságos terminátor. Semmi sem ingatja meg, szóval jó oka van annak, ha most komoly és érzelmes.


    – Miatta ne utasítsd el az előléptetést. Inkább miatta fogadd el.


    Nem tudom, miért, de valami hirtelen átkattan bennem. Körülnézek az öltözőben. Talán ez az esélyem, hogy jóvátegyem a történteket, és Jacob halála ne legyen hiábavaló, de ha megteszem, többé nincs visszaút. Ez a feladat mindig Jacobra várt. Ő akart rajparancsnok lenni.


    Kifújom a levegőt, és lehuppanok a padra. Tudom, hogy nem halogathatom tovább. Nem élhetek a múltban, és nem rázhatom le magamról a felelősséget a félelmeim miatt. Talán éppen a rajparancsnokság segít majd, hogy megkapjam a feloldozást. El sem hiszem, hogy eddig nem gondoltam rá. Jacob hangja a fülembe cseng, ahogy azt mondja, ne legyek már puha, vállaljam el a melót, ha már ő nem teheti. Tartozol ennyivel, mondja a képzeletemben, amiért hagytál meghalni.


    – Basszus, oké! Benne vagyok, Főni. Amit csak akarsz.


    Jó öt másodpercig úgy mered rám, mint aki nem hisz a fülének, azután széles vigyorral megpaskolja a vállamat.


    – Jól hallottam? Azt mondta, amit gondolok? – Cal lép a hátam mögé, és megmarkolja a vállamat.


    – Az ám! A fiú végre elszánta magát! – mondja Főni, hogy mindenki hallja.


    – Ezt nevezem küzdőszellemnek! – Cal ismét meglapogatja a vállamat.


    – Vakarjátok ki magatokat a koszból, srácok! – fordul Főni a többiek felé. – Rendesen meg kell ünnepelnünk az új rajparancsnok kinevezését. – Rám mutat, mire a csapat üdvrivalgásban és füttykoncertben tör ki.


    Nem tudom megállni, mosolyogva csóválom a fejemet.


    Bassza meg, hát mégis rajparancsnok leszek.

